Yhteensä 27 prosenttia tutkimukseen vastanneista arvioi, että sana ahdistus kuvaa heidän tuntemuksiaan ilmastonmuutoksesta erittäin tai melko hyvin. Eniten ahdistusta kokivat nuoret. Alle 30-vuotiaista peräti 38 prosenttia arvioi, että heillä on ilmastoahdistusta.

Ahdistus ei ole kuitenkaan yleisin ilmastonmuutoksen aiheuttama tunne. Yleisin ilmastonmuutoksen herättämä tunne on kiinnostus, joka heräsi 58 prosentilla vastaajista. Seuraavaksi yleisimpiä olivat turhautuminen ja riittämättömyyden tunne, voimattomuus sekä toivo.

Terhon mukaan myönteiset tunteet lisäävät eniten ihmisten aktiivisuutta ongelman edessä. Hän kuitenkin lisää, että vaikeammat tunteet, kuten syyllisyys, pelko ja ahdistus saavat enemmistön tarttumaan toimeen ilmastonmuutoksen hillitsemiseksi.

Tutkimuksen raportissa kerrotaan myös, että valtaosa suomalaisista kokee olevansa ainakin jossain määrin onnellisia. Hyvin onnellisten ja onnellisten osuus vastanneista oli 55 prosenttia. Vähän tai ei lainkaan onnellisia oli hieman vajaa neljännes vastaajista.